C 418/35

Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 418/14)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”Huşi”

PDO-RO-A1583-AM02

Tiedonannon päivämäärä: 13. heinäkuuta 2021

HYVÄKSYTYN MUUTOKSEN KUVAUS JA PERUSTELUT

1. Merkintöjä koskevat erityisedellytykset

Eritelmää on täydennetty myös muilla viinitarhojen nimillä, kuten Colina Mǎnǎstirii, La Schit, Dealul lui Moțoc, joita voidaan käyttää SAN-viinien merkinnöissä, jos viinit ovat peräisin kyseisistä paikoista.

Muutos koskee tuote-eritelmän III lukua sekä yhtenäisen asiakirjan 9 kohtaa.

2. Uusien lajikkeiden käyttöön ottaminen viininvalmistuksessa

Tuote-eritelmään on lisätty uusia rypälelajikkeita, joita voidaan käyttää valko-, rosee- ja punaviinien valmistuksessa: Grasă de Cotnari, Riesling de Rhin, Muscadelle ja Semillion (valkoviinit) sekä Syrah, Zweigelt, Sangiovese, Nebbiolo ja Barbera (punaviinit). Näitä aromaattisia lajikkeita käytetään ensisijaisesti roseeviinien valmistukseen. Niille on ominaista erityisesti hedelmäisten aromien tiivistyminen ja korkeampi sokeripitoisuus, ja punaviineihin voi intensiivisten aromien lisäksi kehittyä väriä voimistavia tanniineja.

Muutos koskee tuote-eritelmän IV lukua sekä yhtenäisen asiakirjan 7 kohtaa.

3. Viinintuotosta koskevat muutokset

Muutokset liittyvät viininvalmistusmenetelmiin ja johtuvat yhtäältä uusien viiniyttämislaitteiden käyttöönotosta ja toisaalta viininvalmistusaineisiin liittyvien uusien teknisten ratkaisujen käytöstä. Uudet menetelmät ovat osaltaan lisänneet Huși-viinien määrää ja laatua.

Alueen viinitarhoissa toteutetut laajat rakenneuudistusta tai uusiin lajikkeisiin siirtymistä koskevat hankkeet ovat muuttaneet huomattavasti viinitarhojen istutustiheyttä ja lajikevalikoimaa, ja keskimääräinen istutustiheys on nyt aiempaa suurempi. Kloonivalintaa koskevat muutokset ja tarkoituksenmukaisen perusrunkorakenteen käyttäminen ovat osaltaan vaikuttaneet tuotosten merkittävään kasvuun.

Rakenneuudistuksen tai tuotantosuunnan muuttamista koskevien toimenpiteiden kohteena olleilla viinitiloilla, joilla suositaan kotoperäisiä lajikkeita, kuten Tămâioasa românească, Busuioacă de Bohotin, Fetească regală, Fetească albă si Feteasca neagră, sekä kansainvälisiä lajikkeita Traminer roz, Riesling de Rhin, Chardonnay, Sauvignon ja Cabernet Sauvignon, on käytetty kloonijalostuksesta peräisin olevia lajikkeita. Kun nämä lajikkeet istutettiin SAN-suojatun viinin maantieteelliselle alueelle, niistä saatiin huomattavasti korkeampi tuotos. Tämä johtuu alueen suotuisista ilmasto-oloista: rypäleiden kypsymisen kannalta on riittävästi auringonsäteilyä, ylärinteillä vallitsee leudommat sääolot, hallajaksoja esiintyy harvemmin ja ne ovat lyhyempiä, jne. Tämän lisäksi näillä lajikkeilla on selkeästi suurempi tuotospotentiaali.

Kyseisellä rajatulla alueella harjoitetussa viininviljelyssä ajanjaksoina 1961–1990 ja 1991–2018 havaitut ilmastonmuutoksen vaikutukset sekä Romanian ajanjaksolle 2001–2030 laatimat ilmastoskenaariot osoittavat, että lämpötila on kesäkuun ja lokakuun välisenä aikana tasaisesti noussut (vähintään 1,4 °C / havaintojakso) ja että lämpötilan nousuun liittyy vuoroittain esiintyviä voimakkaita sade- ja hellejaksoja.

Huomioon on otettu myös viiniviljelyn kannalta suotuisina vuosina vallinneet sääolot, jotka ovat vaikuttaneet satomääriin, ja sen vuoksi on tarpeen sallia viinituotoksen ylittyminen enintään 20 prosentilla.

Muutos koskee tuote-eritelmän V ja VI lukua sekä yhtenäisen asiakirjan 5 kohtaa.

4. Tiettyjen viljelykäytäntöjä koskevien määräysten poistaminen

Eritelmästä on poistettu eräitä lannoitukseen liittyviä viljelykäytäntöjä, koska ne eivät ole enää tarpeen suojatun alkuperänimityksen ”Huși” tuotannossa.

Muutos koskee tuote-eritelmän VIII lukua mutta se ei vaikuta yhtenäiseen asiakirjaan.

5. Rypäletuotosta sadonkorjuun yhteydessä koskevan edellytyksen lisääminen

Eritelmään on lisätty edellytys, jonka mukaan epäsuotuisien sääolojen vallitessa rypäleiden sokeripitoisuuden arvoksi voidaan korjuuajankohtana hyväksyä 160 grammaa litrassa. Tämä ei vaikuta Huși SAN -viinien tuotantoedellytyksiin, koska kyseisen viiniluokan erityiset laatuominaisuudet säilyvät tällöinkin.

Muutos koskee tuote-eritelmän VII lukua mutta se ei vaikuta yhtenäiseen asiakirjaan.

6. Roseeviinien valmistamista koskevien edellytysten täydentäminen

Tuote-eritelmää täydennetään edellytyksillä, jotka liittyvät valkoviinien ja roseeviinien valmistamiseen Pinot Gris- ja Traminer Roz -lajikkeista. Tällä voidaan vastata kuluttajien mieltymyksiin ja monipuolistaa suojatun nimityksen saaneiden viinien valikoimaa.

Muutos koskee tuote-eritelmän IX lukua sekä yhtenäisen asiakirjan 5 kohtaa.

7. Viinien kokonaisalkoholipitoisuutta koskeva poikkeus

Eritelmään on lisätty poikkeus, joka koskee sellaisten viinien kokonaisalkoholipitoisuutta, jotka on valmistettu ilman väkevöimistä, jotta kyseiseksi arvoksi voidaan SAN-viinien ”Huși” osalta vahvistaa15 tilavuusprosenttia.

Muutos koskee tuote-eritelmän IX lukua sekä yhtenäisen asiakirjan 5 kohtaa.

8. Tuotantotekniikkaa koskevien määräysten täydentäminen

Eritelmää on täydennetty määräyksillä, joiden mukaan kansainvälisessä käytännössä ja viiniyttämisessä käytetyt tekniset ratkaisut ja viininvalmistusmenetelmät voidaan sallia myös SAN-viinien ”Huși” valmistuksessa. Tällöin on kuitenkin varmistettava, että kyseisen suojatun alkuperänimityksen erityiset laatuominaisuudet säilyvät.

Muutos koskee tuote-eritelmän IX lukua, mutta se ei vaikuta yhtenäiseen asiakirjaan.

9. Merkintöjä ja kaupan pitämistä koskevien edellytysten uudelleenmuotoilu

Viinien merkinnät voidaan tehdä millä tahansa tavalla, kunhan pakolliset tiedot merkitään samaan visuaaliseen kenttään. Etiketti ja takaetiketti eivät ole pakollisia, ja merkinnät voivat koostua yhdestä tai useammasta osiosta, ne voidaan tehdä missä tahansa muodossa, mistä tahansa materiaalista ja mitä tahansa tekniikkaa käyttäen.

Merkinnöissä voidaan käyttää myös voimassa olevan lainsäädännön mukaista perinteistä ilmaisua, joka osoittaa sadon laadun rypäleiden korjuuhetkellä todetun sokeripitoisuuden perusteella (kun kyseessä ovat valioluokan rypäleet).

Muutos koskee tuote-eritelmän XII ja XIII lukua ja yhtenäisen asiakirjan 9 kohtaa.

10. Tuotanto-olosuhteita koskevan kohdan uudelleenmuotoilu, jos vaatimuksia ei noudateta

Jos tuottajan missä tahansa tuotantoprosessin vaiheessa suorittamassa tuotannon arvioinnissa todetaan, että viinituotteet eivät enää vastaa luokittelussa käytettäviä laatuvaatimuksia, eritelmässä on mainittava edellytykset, joilla tuotteet voidaan luokitella muihin luokkiin voimassa olevan lainsäädännön mukaisesti.

Muutos koskee tuote-eritelmän XIV lukua mutta se ei vaikuta yhtenäiseen asiakirjaan.

YHTENÄINEN ASIAKIRJA

1. Nimi/nimet

Huşi

2. Maantieteellisen merkinnän tyyppi:

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

1. Aistinvaraiset ominaisuudet

LYHYT KIRJALLINEN KUVAUS

1. Muscat Ottonel: oljenkeltainen / voimakkaan keltainen, luonteenomainen aromi, tasapainoinen, pyöreä.

2. Sauvignon: vihertävänkeltainen, voimakas viiniköynnöksen kukkien, seljankukkien ja vihreiden sitrushedelmien aromi, hedelmäinen, kypsymisen myötä kehittyy melonin vivahteita.

3. Pinot Gris: sitruunankeltainen, vihertävä, kesäomenoiden tai niitetyn heinän tuoksu, hieman karvas.

4. Fetească regală: sitruunankeltainen, kullanvärinen, niittykukkien tuoksu, johon kypsymisen myötä kehittyy niitetyn heinän aromeja sekä hunajaisia ja hedelmäisiä vivahteita.

5. Fetească albă: oljenkeltainen/vihertävä, viiniköynnöksen kukkien luonteenomainen aromi, luontaisesti hienostunut.

6. Riesling italian: oljenkeltainen, kypsien rypäleiden hienostunut aromi, hieman hapan maku, eloisa, hedelmäinen, pyöreä, jälkimaku miellyttävä.

7. Zghihară de Huşi: vihertävänkeltainen, hedelmäinen, vihreiden omenoiden ja sitrushedelmien aromeja, maku hapahko.

8. Chardonnay: kullankeltainen, akaasiakukkien aromi, häivähdys tuoretta voita, kukkainen, tasapainoisen hapokas.

9. Tămâioasă românească: vihertävänkeltainen/oljenkeltainen, selkeä tuoksusetrin ja basilikan aromi.

10. Aligoté: oljenkeltainen, hieman kitkerä jälkimaku.

11. Pinot noir: rubiininpunainen, kirsikoiden, mansikoiden ja hapankirsikoiden aromeja, samettinen.

12. Fetească neagră: granaatinpunainen, kuivatun luumun aromeja, täyteläinen.

13. Cabernet Sauvignon: violetinpunainen, punaherukoiden, puolukoiden ja karhunvatukoiden aromeja, voimakkaan ruohoinen.

14. Merlot: kirkkaanpunainen/tummanpunainen, kypsien metsämarjojen aromeja, samettinen.

15. Băbească neagră: kirkkaanpunainen, kukkainen bukee, tanniininen.

16. Busuioacă de Bohotin: sipulinkuoren värinen, ruusun terälehtien ja basilikan tuoksu, pitkään viipyvä maku.

YLEISET ANALYYTTISET OMINAISUUDET

Kokonaisalkoholipitoisuus enintään (til-%) 15 Kokonaisalkoholipitoisuus vähintään (til-%) 10,5 Happopitoisuus vähintään 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 18 Kokonaisrikkidioksidipitoisuus enintään (mg/litra) 250

2. Aistinvaraiset ominaisuudet

LYHYT KIRJALLINEN KUVAUS

Valkoisista lajikkeista Grasă de Cotnari, Muscadelle, Semillon ja Riesling de Rhin saatujen viinien yleiset aistinvaraiset ominaisuudet:

Aromaattisilla ja puoliaromaattisilla rypälelajikkeilla on keskimääräistä voimakkaampia aromaattisia vivahteita. Niistä saaduissa viineissä kehittyy tiivistyneitä aromeja ja sokereita, ja kuluttajille tarjottavat tuotteet voidaan selkeästi erotella näiden ominaisuuksien perusteella.

Punaisista lajikkeista Syrah, Zweigelt, Sangiovese, Nebbiolo ja Barbera saatujen viinien yleiset aistinvaraiset ominaisuudet:

Punaviineissä on runsaasti väriä viiniin tuovia tanniineja, ja niiden aromit ovat tiivistyneitä. On hyvin todennäköistä, että tämä johtuu alueen sääoloissa viime vuosina tapahtuneista muutoksista.

YLEISET ANALYYTTISET OMINAISUUDET

Kokonaisalkoholipitoisuus enintään (til-%) 15 Kokonaisalkoholipitoisuus vähintään (til-%) 10,5 Happopitoisuus vähintään 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 20 Kokonaisrikkidioksidipitoisuus enintään (mg/litra) 250

5. Viininvalmistusmenetelmät

5.1. Erityiset viininvalmistusmenetelmät

1. Viininviljelykäytännöt

Viljelymenetelmä

— Vähintään 3 000 kasvia hehtaaria kohti (tai kasveja vähintään 75 % istutussuunnitelmaan verrattuna)

— Kastelu: Keinokastelu sallitaan vain kuivuuden koettelemina vuosina ja kansallisen viini- ja viiniköynnösviraston (ONVPV) ilmoituksesta, kun maaperän vesipitoisuus 100 cm:n syvyydessä vähenee 50 prosenttiin aktiivisen kosteuden intervallista (AHI). Tällöin sovelletaan kohtuullisia keinokastelunormeja (400–600 m3/ha).

— Rypäleiden raakana korjaaminen: rypäleterttujen lukumäärän vähentäminen kypsymisen alkuvaiheessa, kun tuotantopotentiaali ylittää eritelmässä sallitut enimmäismäärät.

2. Viinintuotanto

Viininvalmistusta koskevat rajoitukset

Silloin kun ilmasto-olosuhteet yhdessä lajikkeen potentiaalin kanssa vaikuttavat suotuisasti tuotokseen, rajatulla maantieteellisellä alueella sijaitsevista viinitarhoista korjatut rypäleet voidaan jalostaa alkuperänimityksellä ”Huși” suojatuksi viiniksi myös sellaisilla rajatun maantieteellisen alueen ulkopuolella olevilla lähialueilla, joiden viininvalmistuslaitoksilla on siihen parhaat edellytykset.

Tähän tarkoitukseen määritelty lähialue, jolla jalostustoimet (nopea viiniyttäminen, valvotussa lämpötilassa tapahtuva käyminen, tiettyjen lajikkeiden, kuten Fetească regală, Sauvignon, Muscat Ottonel, Tămâioasă românească ja Busuioacă de Bohotin, aromaattisen potentiaalin säilyttäminen) voidaan suorittaa, käsittää seuraavat Vrancean piirikunnan kaupungit ja kylät:

— Panciu, Movilița;

— Odobești, Unirea, Jariștea, Bolotești;

— Obrejița, Tâmboiești, Popești, Budești, Cârligele, Vârteșcoiu, Câmpineanca.

3. Valko- ja roseeviinien valmistus

Erityinen viininvalmistusmenetelmä

Valkoviinien ja roseeviinien valmistukseen voidaan tuottajan valinnan mukaan käyttää myös Pinot Gris- ja Traminer Roz -lajikkeita, edellyttäen, että käytetään tekniikoita, joilla varmistetaan näiden lajikkeiden rypäleiden ja niistä saatavien viinien suojatun alkuperänimityksen mukainen laatu.

5.2. Enimmäistuotokset

1. Lajikkeet Aligote, Fetească Regală, Zghihară de Huși, Crâmpoșie Selecționată, Francușă, Plăvaie, Donaris ja Grasă de Cotnari 16 000 kilogrammaa rypäleitä hehtaaria kohden

2. Lajikkeet Riesling Italian, Semillon, Băbească Gri, Codană ja Portugais Bleu 16 000 kilogrammaa rypäleitä hehtaaria kohden

3. Lajikkeet Riesling de Rhin, Muscadelle, Fetească Albă, Chardonnay, Aromat de Iași, Syrah, Sangiovese, Nebbiolo ja Barbera 15 000 kilogrammaa rypäleitä hehtaaria kohden

4. Lajikkeet Muscat Ottonel, Sauvignon, Pinot Gris, Tămâioasă Românească, Șarba, Traminer roz, Busuioacă de Bohotin, Merlot ja Zweigelt 13 500 kilogrammaa rypäleitä hehtaaria kohden

5. Lajikkeet Cabernet Sauvignon, Fetească Neagră, Pinot Noir, Negru Aromat ja Băbească Neagră 12 600 kilogrammaa rypäleitä hehtaaria kohden

6. Valkoviinit ja roseeviinit, lajikkeet Aligote, Fetească Regală, Zghihară de Huși, Crâmpoșie Selecționată, Francușă ja Plăvaie 123 hehtolitraa hehtaaria kohden

7. Valkoviinit ja roseeviinit, lajikkeet Grasă de Cotnari, Donaris, Riesling Italian, Semillon, Băbească Gri, Codană ja Portugais Bleu 123 hehtolitraa hehtaaria kohden

8. Punaviinit, lajikkeet Codană ja Portugais bleu 119 hehtolitraa hehtaaria kohden

9. Valkoviinit ja roseeviinit, lajikkeet Riesling de Rhin, Muscadelle, Fetească Albă, Chardonnay ja Aromat de Iași 115 hehtolitraa hehtaaria kohden

10. Punaviinit, lajikkeet Syrah, Sangiovese, Nebbiolo ja Barbera 111 hehtolitraa hehtaaria kohden

11. Valkoviinit ja roseeviinit, lajikkeet Muscat Ottonel, Sauvignon, Pinot Gris, Tămâioasă românească, Șarba ja Traminer roz 104 hehtolitraa hehtaaria kohden

12. Punaviinit, lajikkeet Busuioacă de Bohotin, Merlot ja Zweigelt 100 hehtolitraa hehtaaria kohden

13. Roseeviinit, lajikkeet Cabernet Sauvignon, Fetească Neagră, Pinot Noir, Negru Aromat ja Băbească Neagră 97 hehtolitraa hehtaaria kohden

14. Punaviinit, lajikkeet Cabernet Sauvignon, Fetească Neagră, Pinot Noir, Negru Aromat ja Băbească Neagră

93 hehtolitraa hehtaaria kohden

6. Rajattu maantieteellinen alue

SAN-viinien ”HUŞI” tuotantoalue käsittää seuraavat Vasluin lääniin kuuluvat paikkakunnat:

1.1. Nimitys ”HUŞI” — Huşin kunta — Duda-Epurenin kunta, Epurenin ja Dudan kylät — Pădurenin kunta, Pădurenin, Vălenin, Leoștin, Ivăneștin ja Ruscan kylät — Tătărănin kunta, Tătărănin, Crănășenin, Bălțațin ja Manțun kylät — Stănileștin kunta, Stănileștin ja Pogăneștin kylät — Buneşti-Avereştin kunta, Buneștin, Avereștin, Armășenin, Tăbălăeștin ja Plopin kylät — Arsuran kunta, Arsuran, Fundăturan ja Pâhneștin kylät — Drâncenin kunta, Drâncenin, Ghermăneştin ja Râşeştin kylät — Boțeștin kunta, Boțeștin ja Gugeștin kylät — Bancan kunta, Bancan, Stoişeştin, Sârbin ja Ţifun kylät — Fălciun kunta, Fălciun, Bozian, Copăceanan ja Rânzeştin kylät — Blăgeştin kunta, Blăgeştin ja Igeştin kylät.

1.2. Alanimitys ”VUTCANI” — Vutcanin kunta, Vutcanin ja Mălăieștin kylät — Roșieștin kunta, Roșieștin, Gara Roșieștin ja Valea lui Darien kylät — Șuletean kunta, Șuletean, Râșcanin ja Fedeștin kylät — Epurenin kunta, Horgan kylä — Berezenin kunta, Berezenin, Râncenin ja Mușatan kylät.

7. Pääasiallinen rypälelajike / pääasialliset rypälelajikkeet

Aligoté B - Plant de trois, Plant gris, Vert blanc, Troyen blanc

Aromat de Iași B

Barbera N

Busuioacă de Bohotin Rs - Schwarzer Muscat, Muscat fioletovâi, Muscat violet cyperus, Tămâioasă violetă

Băbească gri G

Băbească neagră N - Grossmuttertraube, Hexentraube, Crăcana, Rară neagră, Căldăruşă, Serecsia

Cabernet Sauvignon N - Petit Vidure, Bourdeos tinto

Chardonnay B - Gentil blanc, Pinot blanc Chardonnay

Codană N

Crâmpoşie selecţionată B

Donaris B

Fetească albă B - Păsărească albă, Poama fetei, Madchentraube, Leanyka, Leanka

Fetească neagră N - Schwarze Madchentraube, Poama fetei neagră, Păsărească neagră, Coada rândunicii

Fetească regală B - Konigliche Madchentraube, Konigsast, Ktralyleanka, Dănăşană, Galbenă de Ardeal

Frâncuşă B - Vinoasă, Mildweisser, Mustoasă de Moldova, Poamă creaţă

Grasă de Cotnari B - Dicktraube, Grasă, Köver szölö

Merlot N - Bigney rouge

Muscadelle B - Moscatello bianco, Mouscadet doux

Muscat Ottonel B - Muscat Ottonel blanc

Nebbiolo N

Negru Aromat N

Pinot Gris G - Affumé, Grau Burgunder, Grauburgunder, Grauer Mönch, Pinot cendré, Pinot Grigio, Ruländer

Pinot Noir N - Blauer Spätburgunder, Burgund mic, Burgunder roter, Klävner Morillon Noir

Pinot noir N - Spätburgunder, Pinot nero

Plăvaie B - Bălană, Plăvană, Poamă bălaie

Portugais Bleu N - Blauer Portugieser, Oporto, Portugieser,

Riesling de Rhin B - Weisser Riesling, White Riesling

Riesling italian B - Olasz Riesling, Olaszriesling, Welschriesling

Sangiovese N - Brunello di Montalcino, Morellino

Sauvignon B - Sauvignon verde

Syrah N - Shiraz, Petit Syrah

Sémillon B - Semillon blanc

Traminer Roz Rs - Rosetraminer, Savagnin roz, Gewürztraminer

Tămâioasă românească B - Busuioacă de Moldova, Muscat blanc à petit grains

Tămâioasă românească B - Rumanische Weihrauchtraube, Tamianka

Zghihară de Huși B - Zghihară, Zghihară galbenă, Zghihară verde bătută

Zweigelt N - Blauerzweigelt, Negru de Zweigelt, Zweigelt blau

Şarba B

8. Yhteyden/yhteyksien kuvaus

Yhteys maantieteelliseen alueeseen

Litologisen alustan muodostava peittävä kerros sisältää typologisesti erilaisia ja vaihtelevia maalajikerroksia: mustamultamaannosta aroilla ja metsäaroilla sekä alluviaalista savimaannosta metsänrajalla. Hușin painanteelle tyypillinen maaperä (mustamulta- ja harmaamultamaannos) on viininviljelylle arvokkainta mahdollista maata, jolla on sen hiekkaisen ja savisen rakenteen ja biokemiallisten perusominaisuuksiensa vuoksi erinomaiset fyysiset ominaisuudet: voimakas biologinen aktiivisuus, korkea humuspitoisuus, korkea kationinvaihtokyky, neutraali tai hieman hapan reaktio, korkea ravinne- ja emässaturaatio.

Pinnanmuodostus koostuu koillisesta kaakkoon suuntautuvasta harjanteesta. Harjanteen laajat pyöreät kukkulat levittäytyvät eri suuntiin, ja niillä on erilaiset morfologiset ominaisuudet ja kaltevuudet. Viininviljelyä harjoitetaan kahdella erillisellä alueella: noin 300 metrin korkeudessa sijaitseva kukkulainen alue sekä alempana kukkuloiden juurilla keskimäärin 150 metrin korkeudessa sijaitseva alue.

Hușin painanne jää etelässä, lännessä ja pohjoisessa korkeiden kukkuloiden ja idässä Prutin laakson väliin. Yli 70 prosenttia alueen viinitarhoista sijaitsee juuri täällä. Kukkuloita erottavat laaksot alkavat rannikkotasangolta ja muodostavat kumpuilevien rinteiden suojaaman painanteiden sarjan (Voloseni, Huși, Epureni, Novaci, Diuca, Fundătura, Arsura, Ghermănești), ja kaikkein arvokkaimmat viininviljelyalueet sijaitsevat juuri näissä painanteissa ja niiden ylemmillä rinteillä.

Alueella vallitsee lauhkea mannerilmasto, joka vaihtelee korkeimpien kukkuloiden leudommista ilmasto-oloista Hușin alangon selkeästi mannermaisempaan ilmastoon.

Auringon vuotuinen kokonaissäteily on keskimäärin yli 120 kilokaloria neliösenttimetriä kohden. Auringonpaistetta saadaan korkeimmilla kukkuloilla alle 2 000 tuntia ja Hușin alangolla ja Prutin laaksossa yli 2 100 tuntia vuodessa. Aurinkosäteilyn ja -energian vuotuiset keskiarvot osoittavat, että kyseiset arvot pysyvät korkeina koko kasvukauden ajan, mikä edistää rypäleiden kasvua ja kypsymistä.

Vallitsevat tuulet puhaltavat lännestä, luoteesta ja pohjoisesta, ja niiden yhteenlaskettu osuus vuotuisista tuulista on yli 60 prosenttia. Niillä on föhntuulelle tyypilliset ominaisuudet laskeutuessaan kukkuloiden rinteitä alaspäin kohti alankoa. Koillistuuli, erityisesti crivăț lisää hallan esiintymistä, ja idästä ja kaakosta taas puhaltaa lämpiminä kausina kuumia ja kuivia tuulia, joiden vaikutus tuntuu voimakkaasti sekä Hușin apianteessa että Prut-joen tasangolla.

Hydrografinen verkko, joka johtaa vettä kaupungin alueella, muodostuu kahdesta pääväylästä: etelässä Drăslăvăț ja pohjoisessa Răiești ja sen sivujoet Turbata ja Șara. Nämä väylät yhdistyvät kaupungin itäpuolella muodostaen Huşi-jon. Drăslăvăț- ja Răiești-jokien virtaamat voivat olla voimakkaita, ja keväällä lämpötilojen noustessa ja lumen sulaessa nopeasti tai kesällä rankkasateiden jälkeen joet kuljettavat suuria vesimääriä ja toisinaan tulvivat yli äyräidensä.

Tällä alueella tuotetaan niin kuivia, makeita kuin väkeviä viinejä, valkoviinejä, roseeviinejä sekä punaviinejä. Alueen viinit ovat yleensä kevyitä viinejä, joissa on sopivasti uutosta ja joiden alkoholipitoisuus on kohtuullinen. Alueen pohjoisosassa valmistetut viinit ovat hieman hapokkaampia, ja erityisesti Avereștin alueella valmistettujen viinien luonnollinen happopitoisuus voi joinakin vuosina olla 11–12 grammaa viinihappoa litrassa, ja kyseinen alue soveltuukin erityisen hyvin kuohuviinien valmistukseen.

Punaviinien väri vaihtelee vaaleasta (alueen pohjoisosat) voimakkaaseen (alueen eteläosat).

Ensimmäisissä asiakirjoissa, joissa viitataan viinitarhojen olemassaoloon alueilla, joilla nykyiset viinitarhat sijaitsevat, ei vielä ole Hușia koskevaa mainintaa. Aleksanteri Hyvän (Alexandru cel Bun) vuonna 1415 antamassa määräyksessä määritellään vanhan viinitarhan rajat. Toinen, vuoden 1436 elokuulta peräisin oleva asiakirja osoittaa, että d’Epurenin, Pâhneștin ja Hușin alueilla oli viiniviljelmiä. Myöhemmissä asiakirjoissa mainitaan, että viiniköynnöksiä istutettiin intensiivisesti Sacan ja Ochin alueilla vuosien 1600–1662 välisenä aikana ja että Hușin viiniköynnökset kuuluivat paikalliselle feodaaliherralle.

Hușin alueen viinien erinomaista laatua osoittavat myös vanhat, keskiaikaista Moldovaa kiertäneiden ulkomaisten matkailijoiden laatimat kirjalliset todisteet, joista mainittakoon erityisesti Marco Bandinuksen kuvaus vuodelta 1646: ”Huși, moldovalaisen viiniviljelyn kehto, tuottaa erittäin haluttua hienostunutta ja runsastuoksuista viiniä”. Kuuluisa kartanpiirtäjä Dimitrie Cantemir, joka oli kotoisin Hușin lähellä sijaitsevasta (ja myöhemmin hänen mukaansa nimetystä) Siliştenin kylästä, mainitsee teoksessaan ”Descriptio Moldaviae”, että ”... parhaat viinit tulevat Cotnarin alueelta ja toiseksi parhaat on Hușista”.

9. Olennaiset lisäedellytykset (pakkaaminen, merkinnät, muut vaatimukset)

Etiketissä olevat merkinnät

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

Suojattua alkuperänimitystä ”HUŞI” voidaan täydentää tuottajien etujen mukaisesti yhdellä seuraavista yksittäisten viinitarhojen nimistä (kun kyseessä ovat yksinomaan kyseisillä tiloilla valmistetut viinit): DUDA-EPURENI, PĂDURENI, DEALUL LOHAN, DEALUL DOBRINA, DEALUL ŞARA, DEALUL OCHI, DEALUL GALBENA, DEALUL OGRADA, DEALUL PODGORIA, CERDACUL LUI VODĂ, DEALUL MĂNĂSTIRII, AVEREŞTI, PÎHNEŞTI, ARSURA, DEALUL DRAGALINA, DEALUL ROŞIORI, PODINA, ARMĂŞENI, DEALUL PRIBEASCA, BUNEŞTI, MOVILA LUI ANDREI, DEALUL CÂLCEA, COLINA MĂNĂSTIRII, LA SCHIT, DEALUL LUI MOȚOC.

Kaupan edellytykset

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

Viinien merkinnät voidaan tehdä millä tahansa tavalla, kunhan pakolliset tiedot merkitään samaan visuaaliseen kenttään. Etiketti ja takaetiketti eivät ole pakollisia, ja merkinnät voivat koostua yhdestä tai useammasta osiosta, ne voidaan tehdä missä tahansa muodossa, mistä tahansa materiaalista ja mitä tahansa tekniikkaa käyttäen.

Merkinnöissä voidaan käyttää myös voimassa olevan lainsäädännön mukaista perinteistä ilmaisua, joka osoittaa sadon laadun rypäleiden korjuuhetkellä todetun sokeripitoisuuden perusteella (kun kyseessä ovat valioluokan rypäleet).

Linkki tuote-eritelmään

https://www.onvpv.ro/sites/default/files/caiet_de_sarcini_doc_husi_modif_cf_cererii_1422_14.06.2019_no_track_changes_0.pdf

(1) EYVL L 9, 11.1.2019, s. 2.